梅拿拜仁700戰達成 兩次參與5比1爆「廠」
2024年04月08日 19:02
東網電視
更多新聞短片
湯馬士梅拿(右)是「阿仙奴殺手」。(Getty Images)
阿仙奴同拜仁慕尼黑將於周三(10日)凌晨歐聯8強首回合交鋒,兩隊過去最為人津津樂道係近3次歐聯對賽,拜仁都大炒兵工廠5比1,當年「爆廠」高手湯馬士梅拿仍在陣,呢位34歲老將上場聯賽達成為拜仁慕尼黑各項賽事700次披甲里程碑,今仗再遇阿仙奴,隨時又入波,重溫昔日好夢。
2015年歐聯分組賽,拜仁主場以5比1擊敗阿仙奴,湯馬士梅拿個人梅開二度,成為兵工廠噩夢開始。翌屆兩隊16強又碰面,拜仁兩回合同樣贏5比1,合計狂勝10比2,成為一時經典,梅拿首回合入1球,次回合冇上陣,換言之佢曾兩次參與5比1爆「廠」,合共入3球。由2013年計起,梅拿喺歐聯7次對兵工廠,射入5球及1次助攻,名副其實係阿仙奴殺手。
雖然上年年底曾傳出梅拿可能離開拜仁,但最終續約至2025年夏天,證明會方認為佢可繼續作出重要貢獻,梅拿亦以行動報答球會,歐聯16強次回合入1球,協助首回合輸波嘅拜仁,絕地反擊成功淘汰拉素。
梅拿上場德甲對海登咸,為球隊第700次上陣,成為拜仁史上上陣次數第2多球員,僅次於709次披甲嘅上世紀傳奇門將美亞,梅拿要超越前輩指日可待。